DECRETO 380/2009, do 27 de agosto, polo que se aproba a adscrición do Centro Universitario da Defensa da Escola Naval Militar de Marín á Universidade de Vigo.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 07/09/2009

A Comunidade Autónoma de Galicia, en virtude do disposto no artigo 31 do Estatuto de autonomía, ten competencia plena para a regulación e administración do ensino en toda a súa extensión, niveis e graos, modalidades e especialidades. O Real decreto 1754/1987, do 18 de decembro, transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo.
O artigo 11.1º da Lei orgánica 6/2001, do 21 de decembro, de universidades, modificado pola Lei orgánica 4/2007, do 12 de abril, establece que a adscrición mediante convenio a unha universidade pública de centros docentes, de titularidade pública ou privada, para impartir estudos conducentes á obtención de títulos de carácter oficial e validez nacional, requirirá a aprobación da comunidade autónoma, por proposta do Consello de Goberno da universidade, logo do informe favorable do seu Consello Social.
O Decreto 259/1994, do 24 de xullo, que establece o procedemento para a creación, e recoñecemento de universidades, centros universitarios e autorización de estudos na Comunidade Autónoma de Galicia, regula nos artigos 5 e 6 o procedemento de adscrición de centros e autorización de estudos universitarios conducentes a títulos de carácter oficial e validez nacional.
O Centro Universitario da Defensa da Escola Naval Militar de Marín é un centro público de titularidade do Ministerio de Defensa, titularidade que se exerce a través da Subsecretaría de Defensa. Réxese pola Lei orgánica 6/2001, de universidades, pola Lei 39/2007, do 19 de novembro, da carreira militar, Real decreto 1723/2008, do 24 de outubro, polo que se crea o sistema de centros universitarios da defensa e demais normativa aplicable do Estado e da comunidade autónoma.
Estes centros universitarios, tal como prevé o Real decreto 1723/2008, do 24 de outubro, proporcionarán ensino de formación e de perfeccionamento e, ademais da capacitación profesional que proporcionarán os oficiais, constituirán o nexo entre a comunidade universitaria e as Forzas Armadas. Este novo modelo de ensino de formación de oficiais desprégase a través de centros universitarios conectados a unhas academias e escolas, como a Escola Naval Militar de Marín, de moi consolidada traxectoria histórica.
Por todo isto, en aplicación da normativa vixente, por proposta do Consello de Goberno da Universidade de Vigo, logo de informe favorable do seu Consello Social, logo do informe favorable do Consello Galego de Universidades, en exercicio das competencias sinaladas na Lei 2/2003, do 22 de maio, en uso das atribucións conferidas pola Lei 1/1983, do 22 de febreiro, reguladora da Xunta e da súa Presidencia, por proposta do conselleiro de Educación e Ordenación Universitaria e logo da deliberación do Consello da Xunta de Galicia na súa reunión do vinte e sete de agosto de dous mil nove,
DISPOÑO:
Artigo 1º
Apróbase a adscrición á Universidade de Vigo do Centro Universitario da Defensa da Escola Naval Militar de Marín con sede en Marín, Pontevedra, para impartir os estudos conducentes ao título oficial de grao que resulte da transformación do título de enxeñeiro industrial, especialidade en mecánica, da Universidade de Vigo.
Artigo 2º
O Centro Universitario da Defensa da Escola Naval Militar de Marín, no seu carácter de centro universitario adscrito á Universidade de Vigo, rexerase pola Lei orgánica 6/2001, de universidades, pola Lei 39/2007, do 19 de novembro, da carreira militar e demais normativa aplicable do Estado e a comunidade autónoma, polo convenio de adscrición asinado con data do 11 de marzo de 2009 entre o Ministerio de Defensa e a Universidade de Vigo e polas súas normas propias de organización e funcionamento.
Disposicións adicionais
Primeira.-A implantación no Centro Universitario da Defensa da Escola Naval Militar de Marín das ensinanzas conducentes ao título de grao que resulte da transformación do título de enxeñeiro industrial, especialidade en mecánica, requirirá a previa tramitación do expediente da autorización da titulación segundo o establecido na normativa vixente, por solicitude da Universidade de Vigo.
Segunda.-Unha vez establecido o carácter oficial do título, o reitor ou reitora da Universidade de Vigo solicitará ao departamento competente en materia de universidades a autorización para o inicio de actividades destes estudos ao abeiro da normativa vixente.
Disposicións derradeiras
Primeira.-Autorízase ao conselleiro de Educación e Ordenación Universitaria para que, no ámbito das súas competencias, dite as disposicións necesarias para o desenvolvemento deste decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e sete de agosto de dous mil nove.
Alberto Núñez Feijóo
Presidente
Jesús Vázquez Abad
Conselleiro de Educación e Ordenación Universitaria